
«My Fierce Ignorant Step». Concepte i coreografia: Christos Papadopoulos. Ballarins i col·laboradors: Themis Andreoulaki, Maria Bregianni, Amalia Kosma, Georgios Kotsifakis, Sotiria Koutsopetrou, Tasos Nikas, Spyros Ntogas, Ioanna Paraskevopoulou, Danae Pazirgiannidi, Adonis Vais. Consultor de dramatúrgia: Alexandros Mistriotis. Música original: Kornilios Selamsis. Compositor associat: Jeph Vanger. Disseny de decorats: Clio Boboti. Disseny de vestuari: Maria Panourgia. Disseny de il·luminació: Stefanos Drousiotis. Entrenament vocal: Apostolis Psichramis. Assistent del coreògraf: Sevasti Zafeira. Assistent del dissenyador de decorats: Aggeliki Vasilopoulou-Kampitsi. Assistent del dissenyador de vestuari: Panayiotis Renieris. Coordinació i producció de línia: Zoe Mouschi, Rena Andreadaki. Cap d'il·luminació de la gira: Alexandros Mavridis. Cap de decorats de la gira: Marilena Kalaitzantonaki & Aggeliki Vasilopoulou-Kampitsi. Enginyer de so: Kostis Pavlopoulos. Cap de gira: Konstantina Papadopoulou. Agraïments: Euripides Laskaridis, Sotiris Melanos, Filanthi Bougatsou. Fotografies: Panos Kefalos, Pinelopi Gerasimou. Encarregat i produït per Onassis Stegi. Amb el suport de les reflexions sobre dansa de Van Cleef & Arpels. Coproducció: Théâtre De La Ville (París, Francia), Julidans (Països Baixos), Romaeuropa Festival (Itàlia), Théâtre D'orléans (França), Lac Lugano Arte E Cultura (Suïssa), December Dance Concertgebouw Brugge (Bèlgica), One Dance Festival (Bulgària), Festival De Marseille (França), I Teatri Di Reggio Emilia (It`lia) i altres. Christos Papadopoulos amb “My Fierce Ignorant Step” va ser nominat al Fedora Van Cleef & Arpels dance prize 2025. Amb el suport financer del Ministeri de Cultura grec. Festival Grec 2025. Sala Maria Aurèlia Capmany, Mercat de les Flors, Barcelona. Del 12 al 13 de juliol 2025.
_______________________________________________________________
Greek Side Story

Si hagués que triar els deu més sensacionals fragments de la història del cinema musical, en hi ha un que mai no faltaria al llistat: l’excepcional Cool, tal i com el va coreografiar el geni de Jerome Robbins (que, efectivament, era un creador genial, però tenia alhora un llegendari geni despòtic) a la primera versió cinematogràfica de West Side Story, el mític musical que ara —per cert— és a punt de presentar-se al Liceu (29 i 31/7) en versió concert dirigida per Gustavo Dudamel.


Em trobava jo l’altra nit gaudint pràcticament en estat d’abducció d’aquesta meravella hipnòtica que és el My Fierce Ignorant Step creat per Christos Papadopoulos i el cap se me’n va anar cap aquell Cool que, insisteixo, només trobareu al film de l’any 1961; la versió filmada per Spielberg sis dècades més tard devaluava per complet aquest segment musical, tant a nivell coreogràfic com a nivell dramatúrgic, i en capgirava del tot el seu sentit .


I l’endemà, tot posant-me a recopilar informació sobre les opinions que havia anat originant la proposta de Papadopoulos des que Step va començar a donar passos pels escenaris mundials fa uns pocs mesos, vaig poder comprovar que l’associació que havia fet, no era només cosa meva. Casualment, la primera publicació online que em va sortir al pas, la revista Springback Magazine, establia també un paral·lelisme entre el sensacional grup de deu ballarins que ens presenta Papadopoulos i aquelles bandes rivals (els genuïnament nord-americans Jets i els molt llatins Sharks) que es disputaven els carrers del West Side.


A Cool, el protagonisme recau en els Jets, que després d’haver viscut un moment especialment dramàtic, ara es reuneixen a un garatge, mentre el nou líder de la banda demana als seus molt neguitosos cossos a punt d’esclatar de ràbia una mica de calma. La prodigiosa escena es desenvolupa sota la il·luminació proporcionada pels fars dels cotxes i les furgonetes que dormen al garatge. I quan la coreografia s’esvaeix, el grup, de nou totalment cohesionat, ens mira a tots dirigint la mirada cap a la càmera, trencant la quarta paret (o en aquest cas, si voleu, la quart pantalla) i mostrant-nos alhora la seva arrogància i unitat, la seva determinació com a grup capaç de superar les inseguretats i les ports individuals.


Aquesta mirada s’assembla molt a la que ens dirigeixen els deu protagonistes de l’espectacle de Papadopoulos cada cop que s’aproximen al límit que separa l’escenari de les grades on seu el públic, gairebé com si juguessin alhora a desafiar-lo i a buscar la seva complicitat, tot deixant molt clar que si no donen el pas que separa l’espai escènic de les butaques plenes d’espectadors, és ben bé perquè no els dona la gana, encara que la temptació sigui molt forta.


En qualsevol cas, i mentre evolucionen tot seguint el ritme marcat per una també magnètica banda sonora de Kornelios Selamsis que en el seu tram final es deixa contaminar per trompetes emblemàtiques de la música barroca, els deu integrants d’aquesta altra banda no deixen en cap moment d’oferir-nos aclaparadores mostres de la dinàmica que els manté units. No exactament com una pinya; el seu moviment de vegades es centrifuga i dispersa.


Però sempre, per tornar a l’instant a mostrar el seu caràcter grupal. Quelcom que no impedeix, d’altra banda, reconèixer la individualitat que s’escola de vegades com un llampec, tot imprimint-li al gest grupal un caràcter personalitzat. D’altra banda, la dinàmica de grup no impedeix tampoc reconèixer que com acostuma a passar a tots els grups, alguns dels seus integrants funcionen una mica també com a motor del conjunt. Una funció aquí assignada a Sortiria Koutsopetreu i molt especialment a un carismàtic Georgios Kotsifakis que no perd mai la seva posició situada en primera línia del grup.


Papadopoulos explica que aquest espectacle en té quelcom de retorn als seus dies d’adolescència, buscant en ells refugi, davant la ràbia que li provoca un present dominat per “la corrupció, les guerres, la destrucció del medi ambient i l’ascens de l’extrema dreta”.Girar la mirada cap a l’adolescència implica tornar a retrobar-se amb “l’anhel de viure d’aquell moment, la velocitat, l’impuls indestructible, la sensació que tot era possible.” I quan tot sembla possible, et sembla també que tens davant teu un món obert, i que el podràs viure tal i “com el desitjàvem i el mereixíem”.


Papadopoulos i el seu compacte grup de magnífics i infatigables ballarins aconsegueix transmetre exactament aquesta sensació, sense deixar alhora subtilment d’apuntar la seva fragilitat. Els cinquanta-cinc minuts de la seva coreografia resulten tan additius que desitjaries que es prorroguessin indefinidament. Però cal no deixar-se enganyar pel miratge: quan la coreografia s’aturi, l’eufòria deixarà pas a una realitat entossudida en demostrar que no; no tot era possible.


I ara, tornem a Robbins per un moment. Si heu vist alguna vegada WSS als escenaris o a la pantalla, recordareu que tot comença amb un simple espetec de dits . Després, ja arribarà l’eclosió coreogràfica dels cossos. Però, inicialment, només hi ha aquest espetec, progressivament compartit pels membres d’un grup que mostra amb el sorollet dels dits la seva pertinença a una mateixa identitat, i deixa anar de pas una amenaça dirigida als grups rivals.


Doncs també Papadopoulos arrenca la seva proposta partint del petit gest que, a poc a poc, va prenent embranzida i es va transformant en la contundència d’un gran moviment compartit per la comunitat. Arribats a aquest punt i encara que sigui al llarg d’una hora tan fugaç com esplèndida, tots nosaltres ens podem sentir també part del grup, i compartir la seva potser fugaç eufòria. Això, mentre els cossos dels seus integrants s’abalancen cap a nosaltres per donar-nos l’esquena tot seguit, sense deixar alhora de buscar amb la mirada la nostra complicitat. I la troben, de ben segur que la troben: qui podria resistir-se , davant la seva fascinant determinació?

Ramon Oliver, Recomana, 16 juliol 2025

Aeròbic envolvent i en línia


Christos Papadopoulos construeix a My fierce Ignorant Step una elaboradíssima coreografia a partir d’un joc minimalista. Com quan un adolescent (principalment) practica posats davant del mirall, buscant quin pot ser el gest que sedueix millor l’interlocutor, trobant l’actitud per sentir-se còmode en un cos que es transforma i que ha de bastir una personalitat en construcció. Imaginem una tarda d’estiu ensopida, en què màgicament es juga amb un metrònom, que s’accelera. Al rostre se li suma un petit moviment, quasi imperceptible, com d’invitació d’apropar-e a compartir conversa amb una persona desconeguda, en un envelat de festa major.


El joc de moure el coll seguint una cadència que es va trencant, es trasllada a les cames i comença un moviment que va ampliant l’arc. És un ritme que es contagia entre els 10 ballarins que, sense tocar-se, realitzen figures amb les sis noies en dos triangles als extrems i els 4 nois fent un quadrat, que va girant. Com si fos una coreografia de festa major, com aquelles danses del countryline, la velocitat no deixa d’incrementar-se. Finalment, els braços comencen a alçar-se fins a l’altura de les espatlles. Les passes són ja quasi salts que es projecten des d’unes trepitjades sonores. La complexa coordinació de cada ballarí se suma a l’evolució de les figures que van transformant-se com un rellotge suís, com aquelles taules barroques que tenien calaixos secrets, que necessitaven una manipulació delicada dels seus elements mòbils.


Tots 10 intèrprets miren cap endavant, però, un cop la formació s’estabilitza en una mena de triangle despuntat, el nou que continua al centre interactua amb la mirada amb les companyes que l’envolten. Normalment, en teatre quan un mira l’altre, li dóna focus, fa que la gent miri a l’observat. Ara, en canvi, la insistència a connectar amb les altres, fa que el protagonisme se l’endugui el ballarí del centre. És, a més, el que va alliberant les passes i els braços, el que marca la pauta i alhora, la trenca.


Papadopoulos troba una clau, aparentment senzilla, que la destil·len fins a ser virtuosa, aeròbica i envolvent. No deixa de respirar energia i festa, amb una expressió aparentment neutra dels rostres (només al final pel cansament es muten els rostres de concentració a la satisfacció per compartir l’acció. El públic no perd passada. De gust, provaria de sumar-s’hi, si fos capaç de mantenir la verticalitat de l’espatlla i la velocitat de les cames, que té un cert aire de dansa tradicional. Papadoulos convenç i s’endú el favor del públic, que ja el va poder veure al Grec del 2018, a la Sala Hiroshima (Opus).


La connexió internacional del Grec permet aquestes descobertes de l’entorn d’Atenes. Cesc Casadesús va descobrir en els seus vuit anys de direcció el treball de Dimitris Papaioannou, que va signar tres treballs The great tamer (2017), Transverse orientation (2021) i Ink (2024).

Jordi Bordes, Recomana, 15 juliol 2025
l meu primer pas ferotge i ignorant


Christos Papadopoulos és el clar exemple de com n’és de potent la simplicitat ben executada, de com una idea senzilla i aparentment petita ens pot permetre aprofundir fins a tocar els fonaments d’idees i experiències profundes de l’existència. Si ja ens va enamorar el 2022 amb Larsen C —una peça inspirada en el desgel d’una barrera de gel gegantina a l’Antàrtida—, el coreògraf minimalista grec ho ha tornat a aconseguir amb My fierce ignorant step (El meu pas ferotge i ignorant), una peça que parteix dels passos (steps) i el ritme com el binomi més bàsic del moviment, això és, de la vida i, per tant, de la dansa.


Una passa ferotge i ignorant és aquella que fem amb total determinació, però sense saber on ens durà, aquell pas que ens fa sortir de la indefinició (o indecisió) per simplement ser, i ser amb propietat, sense mitges tintes. Si aquesta serà la passa correcta o no, la millor possible, el temps ho dirà, però justament perquè la fem amb total desconeixement de les seves conseqüències, serà l’única possible, i per tant, també la millor possible.

Justament així s’esdevé l’espectacle, d’una primera passa de tot el grup (10 intèrprets), a tot el seguit de passos que conformen la coreografia rítmica que va in crescendo; això justament ens permet apreciar com a espectadors tots els nivells de complexitat pel que pot evolucionar el simple fet de caminar i la seva musicalitat.

Si bé a Larsen C hi havia un component de percepció visual més important, en aquest cas, la claror i claredat de la posada en escena ens permet posar el focus en l’aspecte rítmic de cos de ball: la corporalitat del moviment rítmic, la materialitat de la música encarnada en els cossos en moviment.


Coreògrafs com Papadopoulos ens recorden que unir el cos al ritme o el moviment a la musicalitat (sense necessitat de discursos ni teatralitat) també pot tenir un altíssim potencial poètic, tant pel que fa a la coreografia, com a la dramatúrgia i l’acte escènic mateix, i que justament aquesta unió ens permet connectar com a públic amb una sensació de vitalitat només comparable amb l’experiència mateixa de ballar.

A més, ballar al ritme de la música tampoc necessita cap justificació     —com se sol exigir a la dansa (a diferència de la música)—, sinó que la mirada dels intèrprets, sempre cap al públic (mantenint la frontalitat en tot moment mentre ballen), ja ens pot interpel·lar molt més que qualsevol recurs tècnic, estètic o discursiu.


S’agraeixen propostes de dansa en què es nota la meticulositat i el temps dedicat al treball de cos i el desplegament d’una idea, quan el pressupost (principalment d’institucions públiques) es dedica al que acabarà sent l’experiència de l’espectador, més que no pas a cridar l’atenció a les xarxes socials. La dansa, la més efímera de totes les arts vives, ha de lluitar (i cada cop més) per ser recordada pel seu auditori, per deixar alguna empremta encara que sigui en forma de commoció.

Júlia Vernet, Recomana, 17 juliol 2025

